****

**G U V E R N U L R O M Â N I E I**

**ORDONANȚĂ DE URGENȚĂ**

**privind stabilirea unor măsuri pentru proiectele de regenerare urbană finanțabile din fonduri externe nerambursabile**

Având în vedere faptul că problematica regenerării urbane este de actualitate la nivel european, fiind subiect al reuniunilor și declarațiilor comune la nivelul UE și a Consiliului Europei și al unor reglementări specifice la nivelul statelor membre UE,

Luând în considerare faptul că activitățile care privesc regenerarea urbană sunt finanțabile din fonduri externe nerambursabile, atât în cadrul politicii de coeziune din Fondul European de Dezvoltare Regională, cât și din Mecanismul de Redresare și Reziliență, fiind considerate investiții în tranziția verde, sunt necesare măsuri urgente pentru identificarea și definirea categoriilor de proiecte care se pot finanța în domeniul regenerării urbane, pentru ca beneficiarii să poată pregăti din timp proiectele și accesa fondurile externe nerambursabile,

Totodată în lipsa unor măsuri urgente privind pregătirea unor proiecte cu finanțare din fonduri externe nerambursabile se întrevede un risc de dezangajare a fondurilor europene nerambursabile la sfârșitul anului 2021, având în vedere suprapunerea perioadelor de programare 2014-2020 și 2021-2027, precum și cu sumele care se vor aloca României prin Mecanismul de Redresare și Reziliență,

Având în vedere bugetul estimat destinat priorităților de investiții pentru regenerare urbană în cadrul perioadei de programare 2021-2027, atât pentru politica de coeziune, cât și pentru Mecanismul de Relansare și Reziliență este de aproximativ 1,5 mld. euro, iar pentru accesarea acestor fonduri, beneficiarii - autoritățile publice locale din zona urbană, precum și consiliile județene, singure sau în parteneriat - trebuie să asigure pregătirea din timp, începând cu luna octombrie 2020, a documentațiilor tehnico-economice, astfel încât să poată asigura implementarea proiectelor la termenele prevăzute în documentele programatice ale României,

Deoarece elementele sus menționate vizează interesul public și strategic, sunt o prioritate a Programului de guvernare și constituie o situație de urgență și extraordinară, a cărei reglementare nu poate fi amânată, pentru a nu genera întârzieri în implementarea proiectelor de regenerare urbană finanțate din fonduri externe nerambursabile cu impact asupra dezvoltării socio-economice a localităților urbane, respectiv creșterea standardelor de locuit ale populației și calității vieții acestora, se impune adoptarea de măsuri imediate pe calea ordonanței de urgență,

În temeiul art. 115 alin. (4) din Constituția României, republicată,

Guvernul României adoptă prezenta **ordonanță de urgență**.

**Art.1** (1) Prezenta ordonanță de urgență stabilește unele măsuri pentru proiectele de regenerare urbană, finanțabile în cadrul celor 8 Programe Operaționale Regionale (POR) 2021-2027 și în cadrul Planului Național pentru Relansare și Reziliență (PNRR).

(2) Pentru proiectele de regenerare urbană beneficiarii eligibili sunt autoritățile publice locale din zona urbană, precum și consiliile județene, singure sau în parteneriat.

**Art.2** -În înțelesul prezentei ordonanțe de urgență, termenii și expresiile de mai jos au următoarele semnificații:

a) **regenerare urbană** - ansamblul de activități care, presupun modernizarea, reabilitarea, extinderea, transformarea unor spații urbane degradate, slab utilizate sau în abandon, precum și reabilitarea, consolidarea și modernizarea clădirilor și a altor edificii de utilitate publică degradate pentru a fi utilizate în scopul desfășurării unor activități de interes public, având ca efect direct îmbunătățirea cadrului fizic a zonelor urbane degradate, dinamica socio-economică a mediului urban, atractivitatea pentru investiții private, creșterea standardelor calității vieții urbane;

b) **amenajări de tip spații verzi** aferente locuințelor de tip condominiu pentru spațiile publice din interiorul ansamblurilor de locuințe colective, respectiv, cartiere de blocuri sau zone cu locuințe de tip condominiu - spații verzi formate dintr-un cadru vegetal, amplasate adiacent blocurilor de locuințe de tip condominiu, cu rol estetic și de protecție, de ameliorare a climatului și a calității aerului, inclusiv locuri de joacă dacă sunt amplasate pe teritoriul acestora;

**c) parc public, scuar, grădină, grădină botanică, pădure de agrement, spații verzi pentru protecția cursurilor de apă și lacurilor**, **culoare de protecție față de infrastructura tehnică** au înțelesul prevăzut la art.4 din legea nr.24/2007 privind reglementarea și administrarea spațiilor verzi din intravilanul localităților, cu completările și modificările ulterioare.

**Art.3** (1) Pentru implementarea proiectelor de regenerare urbană beneficiarii elaborează și aprobă un plan de acțiune care cuprinde măsurile stabilite, acțiunile și soluțiile propuse, denumirea investiţiilor, valoarea estimată a acestora, etapizarea realizării investiţiilor şi părţile responsabile de implementare.

(2) În planul de acțiune sunt incluse măsuri complementare finanțate din bugetul local sau prin alte programe de investiții guvernamentale sau europene, cu menționarea surselor, a succesiunii și coerenței implementării acestora.

(3) Pentru a se asigura caracterul inovativ, verde și inteligent, selectarea soluțiilor tehnice, arhitecturale și urbanistice privind proiectele de regenerare urbană se poate realiza prin organizarea unor concursuri de urbanism și arhitectură.

**Art.4** (1) Identificarea amplasamentului pentru proiectele de regenerare urbană se realizează prin documentațiile tehnico-economice și documentațiile de urbanism, iar delimitarea acestora se face pe limite cadastrale.

(2) Amplasamentul cuprinde zone omogene din punct de vedere funcțional, respectiv:

1. zonele centrale;
2. zonele istorice și zonele construite protejate;
3. spațiile publice din interiorul ansamblurilor de locuințe colective, respectiv, ansambluri de locuințe sau zone cu locuințe de tip condominiu;
4. zona autogărilor și gărilor centrale și secundare feroviare și portuare situate în interiorul sau la limita localităților urbane, indiferent dacă sunt în uz, abandonate, au altă destinație;
5. falezele, malurile și insulele râurilor, fluviului și lacurilor din interiorul localităților urbane;
6. haldele de steril și depozitele de deșeuri închise de pe raza localităților urbane;
7. zonele rezidențiale periferice destructurate, zonele de blocuri degradate și așezări informale din mediul urban;
8. siturile industriale dezafectate, zonele cu infrastructuri majore dezafectate, militare dezafectate;
9. grădinile și parcurile publice urbane, parcurile dendrologice, grădinile botanice;
10. piețele agroalimentare urbane.

(3) Beneficiarii eligibili pentru proiectele de regenerare urbană execută lucrările aferente acestora pe amplasamentele:

a) proprietate publică sau privată a unității administrativ teritoriale;

c) asupra cărora exercită drept de folosință;

d) asupra cărora exercită drept de acces.

**Art.5** (1) Amplasamentul proiectului de regenerare urbană prevăzute de art.4, alin.(2), lit. a) cuprinde zona centrală a localităților.

(2) Se acceptă intervenții în zone tampon de maxim 100m dintre zonele cu funcțiuni mixte delimitate și zonele monofuncționale dominante cum sunt: locuire, circulație, servicii.

(3) În amplasamentele delimitate de zonele centrale ale localităților urbane se pot derula următoarele categorii de intervenții:

a) reabilitarea spațiului public și a infrastructurilor edilitare, instalații de suprafață și subterane prin înlocuiri, extinderi, modernizări, modificări trasee rețele de apă, canalizare, electricitate, pavaje, spații verzi, căi de rulare;

b) modernizarea și reconfigurarea piețelor publice și a profilului străzilor, crearea de piste pentru biciclete, de alergare și extinderea spațiilor pietonale;

c) reabilitarea pavajelor vechi prin reutilizarea pietrei cubice existente cu valoare estetică și de patrimoniu, realizarea de noi pavaje și implementarea de soluții urbanistice și tehnice adecvate, care asigură permeabilizarea pluvială a spațiilor amenajate;

d) reabilitarea mobilierului urban degradat prin operațiuni specifice de curățare și revopsire, repararea împrejmuirilor, a stâlpilor și a lămpilor de iluminat public cu valoare istorică, a indicatoarelor și plăcuțelor cu nume de străzi;

e) montarea de mobilier urban, realizarea de sisteme de iluminat public și ambiental eficiente energetic și inteligente, montarea de indicatoare și alte elemente de semnalizare și orientare urbană, sisteme de supraveghere și de siguranță, inclusiv sisteme adecvate pentru persoanele cu deficiență de auz și vedere;

f) demolări, modernizări, extinderi, reconstruirii de clădiri destinate instituțiilor publice, de utilitate publică, sau structurilor de promovare a dialogului și participării publice a cetățenilor, centre de cultură, de informare;

g) reabilitări de fațade ale clădirilor publice, private cu asigurarea corespunzătoare a dreptului de acces/folosință, cu respectarea dispozițiilor Legii nr.422/2001 în cazul clădirilor monument istoric. În situația clădirilor proprietate privată aflate în proprietatea unor persoane fizice sau juridice se respectă regulile de ajutor de stat prevăzute de Ordonanța de urgență a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări și completări prin Legea nr. 20/2015;

h) reabilitarea, modernizarea curților unităților de educație, instituții publice, a terenurilor de sport și amenajarea acestora pentru a asigura accesul în siguranță al publicului, reabilitarea, modernizarea echipamentelor amplasate pe terenurile de sport ale școlilor și liceelor, dacă acestea sunt incluse în amplasamentul proiectului;

i) renovări, măsuri de punere în siguranță și punere în valoare a monumentelor istorice, măsuri de activare a utilizării monumentelor istorice. În situația clădirilor monument istoric aflate în proprietate privată se va asigura dreptul de acces/folosință, pe bază de acord de acces/folosință încheiat cu proprietarii imobilului, cu respectarea regulilor privind acordarea ajutorului de stat potrivit OUG 77/2014, aprobată cu modificări și completări prin Legea nr. 20/2015, precum și cu respectarea dispozițiilor Legii nr.422/2001;

j) modificarea traseelor și, după caz, a căilor de rulare a mijloacelor de transport în comun pentru a deservi sau a ocoli zonele centrale ale localităților, modernizarea căilor de rulare a tramvaielor și a stațiilor de transport în comun, amenajarea de stații și sisteme electronice inteligente de informare în fiecare stație, sisteme de informare destinate persoanelor cu deficiențe de auz sau de vedere;

k) realizarea de rastele de parcare biciclete în spațiile publice, în vecinătatea instituțiilor publice, a muzeelor, a școlilor, precum și în locațiile prevăzute în amplasamentul proiectului;

l) realizarea de sisteme de parcare multietajată din structuri metalice sau de parcări subterane, cu respectarea documentațiilor de urbanism, a regulilor de calcul a intensității sprijinului acordat, prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

m) amenajarea de locuri de joacă pentru copii și dotarea acestora cu echipamente specifice, precum și amenajarea de zone și echipamente pentru activități sportive de întreținere în aer liber;

n) crearea, modernizarea, extinderea și întreținerea de amenajări peisagistice, parcuri, spații verzi, aliniamente plantate;

o) realizarea de structuri de acces pietonal, inclusiv pentru persoane cu dizabilități sau mobilitate redusă, în zonele cu multiple tipuri de transport, realizarea de pasaje supraterane sau subterane, ascensoare și alte echipamente specifice;

p) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.6** (1) Amplasamentul proiectului care cuprinde zone istorice și zone construite protejate, prevăzute la art.4, alin.(2), lit. b), trebuie să respecte delimitările zonelor istorice și a zonelor construite protejate, astfel cum au fost stabilite prin studii de specialitate și în corelare cu documentațiile de urbanism aprobate în conformitate cu prevederile Legii nr.350/2001, cu modificările și completările ulterioare.

(2) În amplasamentele proiectelor care cuprind zone istorice și zone construite protejate se pot derula următoarele categorii de intervenții:

a) renovarea, consolidarea și reabilitarea clădirilor existente, a clădirilor cu rol social-administrativ, a celor destinate serviciilor, inclusiv comerciale de proximitate, centre culturale și pentru expoziții, amenajarea de scuaruri și spații, structuri de socializare și recreere în aer liber sau în construcții ușoare. Pentru intervențiile asupra clădirilor proprietate privată trebuie obținut dreptul de acces sau folosință din partea proprietarilor existenți și trebuie să fie respectate regulile de ajutor de stat prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015, precum și cu respectarea dispozițiilor Legii nr.422/2001;

b) înlocuiri, extinderi, modernizări, modificări de trasee ale rețelelor edilitare, pavaje, căi de rulare, amenajări urbane diverse, decorațiuni urbane, elemente artistice;

c) reabilitarea, modernizarea curților unităților de educație, instituții publice, a terenurilor de sport și amenajarea acestora pentru a asigura accesul în siguranță al publicului, reabilitarea, modernizarea echipamentelor amplasate pe terenurile de sport ale școlilor și liceelor, dacă acestea sunt incluse în amplasamentul proiectului;

d) reconfigurarea zonelor de circulație, extinderea zonelor pietonale și reabilitarea pavajelor vechi prin reutilizarea pietrei cubice existente cu valoare estetică și de patrimoniu, inclusiv înlocuirea pavajelor vechi cu altele noi, dacă este prevăzut prin documentația de urbanism;

e) reabilitarea mobilierului urban degradat prin operațiuni specifice;

f) realizarea de mobilier urban adecvat, montarea de sisteme de iluminat public și ambiental eficiente energetic și inteligente, de sisteme de iluminat destinate punerii în valoare a clădirilor de patrimoniu, montarea de sisteme de supraveghere și alte elemente de tip inteligent de natura dotărilor independente;

g) montarea de indicatoare și alte elemente de semnalizare și orientare urbană realizate în acord cu specificul cromatic și arhitectural al zonei, sisteme pentru persoanele cu deficiență de auz și vedere;

h) reabilitarea și reconversia funcțională a construcțiilor existente pentru evenimente publice, precum terase, aule și amfiteatre publice și altele asemenea;

i) reabilitarea construcțiilor și ruinelor istorice conform documentației de urbanism;

j) realizarea de demolări, modernizări, extinderi, reconstrucții de clădiri cu funcțiuni culturale, muzeale, de documentare, de informare;

k) renovări, măsuri de punere în siguranță a monumentelor istorice, reabilitarea fațadelor clădirilor publice, private. Pentru clădirile monument istoric aflate în proprietate privată trebuie obținut dreptul de acces/folosință din partea proprietarilor și trebuie respectate regulile de ajutor de stat prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015 precum și cu respectarea dispozițiilor Legii nr.422/2001;

l) intervenții pentru reconversia funcțională a imobilelor degradate, parțial utilizate, sau neutilizate, pentru instituții publice, locuințe sociale și alte destinații publice;

m) modificarea traseelor mijloacelor de transport în comun pentru a deservi zone istorice și zone construite protejate pe noi trasee sau în zone amenajate/ pietonale, precum și modernizarea căilor de rulare a tramvaielor și a stațiilor de transport în comun, amenajare de stații și sisteme electronice inteligente de informare în fiecare stație;

n) reconfigurarea profilului străzilor și crearea de piste pentru biciclete, piste de alergare și extinderea spațiilor pietonale;

o) realizarea de rastele de parcare biciclete în spațiile publice, în vecinătatea instituțiilor publice, a muzeelor, a școlilor precum și în apropierea altor obiective de utilitate publică, dacă prin documentația de urbanism se prevede astfel;

p) realizarea de sisteme de parcare verticală, multietajate situate la limitele exterioare ale zonelor istorice sau zonelor construite protejate, cu respectarea regulilor de calcul a intensității sprijinului acordat, prin aplicarea metodei funding-gap sau, după caz, a regulilor de ajutor de stat prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

q) amenajări de parcuri și locuri de joacă pentru copii, inclusiv dotarea acestora cu mobilier adecvat, cu echipamente de joacă și alte dotări independente;

r) amenajări peisagistice, crearea, modernizarea, extinderea de parcuri, spații verzi și aliniamente plantate, potrivit documentațiilor de urbanism aprobate;

s) realizarea de structuri de acces pietonal în zonele cu multiple tipuri de transport, inclusiv pentru persoane cu mobilitate redusă;

ș) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.7** (1) Amplasamentul proiectului, din spațiile publice din interiorul ansamblurilor de locuit rezidențiale și a zonelor cu locuințe de tip condominiu, prevăzute de art.4, alin.(2), lit. c), este format din spații verzi, servicii, sport și recreere, căi pietonale sau rutiere, parcări, terenuri degradate proprietate publică sau privată a unităților administrativ teritoriale sau ocupate de garaje și alte construcții temporare.

(2) În amplasamentul proiectului din spațiile publice din interiorul ansamblurilor de locuit rezidențiale și a zonelor cu locuințe de tip condominiu se derulează următoarele categorii de intervenții:

a) amenajarea, reabilitarea, modernizarea spațiului public din perimetrul ansamblurilor rezidențiale;

b) renovarea și reconversia funcțională a clădirilor existente, a clădirilor cu rol social-administrativ, pentru activități de servicii sociale de proximitate, centre culturale și pentru expoziții;

c) amenajarea de scuaruri și spații de recreere în aer liber sau în construcții ușoare;

d) reabilitarea, modernizarea curților unităților de educație, instituții publice, a terenurilor de sport și amenajarea acestora pentru a asigura accesul în siguranță al publicului, reabilitarea, modernizarea echipamentelor amplasate pe terenurile de sport ale școlilor și liceelor, dacă acestea sunt incluse în amplasamentul proiectului;

e) executarea de lucrări de reorganizare, revitalizare a spațiului public și a rețelei de străzi și parcări din perimetrul ansamblurilor de locuit, cu scopul de a extinde și amenaja spațiile pietonale sau a spațiile destinate formelor de mobilitate alternativă a spațiilor verzi și a amenajărilor peisagistice;

f) realizarea de lucrări de separare pe verticală și orizontală a fluxurilor de circulație, punerea în siguranță a zonelor de recreere pietonală de zonele de circulație prin realizarea de sectoare de drum în debleu, rambleu pentru circulația rutieră, transport public, biciclete și altele asemenea, precum și executarea, reabilitarea, modernizarea de poduri și pasaje de traversare și joncțiune a spațiilor publice pietonale;

g) executarea de lucrări de amenajări peisagistice de creare, modernizare, extindere de parcuri, scuaruri, spații verzi aferente locuințelor de tip condominium, culoare vegetale de protecție față de infrastructura tehnică;

h) amenajări de parcuri și locuri de joacă pentru copii, inclusiv dotarea acestora cu mobilier adecvat, cu echipamente de joacă și alte dotări independente;

i) realizarea de structuri de acces pietonal, inclusiv pentru persoane cu dizabilități sau cu mobilitate redusă, către stațiile de transport public, prin realizarea de rampe de acces, pasaje supraterane, subterane;

j) reabilitarea, amenajarea, relocarea/extinderea infrastructurilor edilitare, inclusiv instalații de suprafață și subterane cum sunt: înlocuiri, extinderi, modernizări, modificări ale traseelor aferente infrastructurii publice edilitare și rețelelor de comunicații;

k) executarea, reabilitarea, modernizarea, extinderea de lucrări de pavaje, căi de rulare, amenajări urbane diverse;

l) dotarea sau, după caz reabilitarea mobilierului urban executarea, modernizarea, extinderea, reabilitarea sistemului de iluminat public și ambiental eficient energetic și inteligent, montarea de indicatoare și alte elemente de semnalizare și orientare urbană, sisteme de monitorizare și sisteme adecvate pentru persoanele cu deficiență de auz și vedere;

m) amenajarea, reabilitarea, modernizarea locurilor de parcare, inclusiv prin executarea de locuri de parcare temporară, de reședință subterane, dacă prin documentațiile tehnico-economice și, după caz documentațiile de urbanism se prevede astfel, cu condiția ca acestea să fie utilizate numai de către riveranii din zona de locuit și să fie proprietatea publică a statului sau a unităților administrativ-teritoriale, respectiv în administrarea unităților administrativ-teritoriale. În situația în care, pentru locurile de parcare temporară se percep taxe/tarife sau orice alte forme de venit, se vor respecta prevederile legale pentru calculul valorii sprijinului acordat prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

n) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.8** (1) Amplasamentul proiectului din zona autogărilor și gărilor feroviare și portuare situate în interiorul sau la limita localităților urbane, prevăzute de art.4, alin.(2), lit. d), cuprinde zona funcțională din jurul autogărilor și gărilor, incluzând zonele construite și terenurile cu potențial de dezvoltare, piețele publice și arterele de circulație care converg spre acestea.

(2) În cazul căilor ferate care traversează localitatea, în limitele Amplasamentul proiectului din zona gărilor se vor include zonele situate de ambele părți ale căii ferate, pentru a se putea realiza poduri rutiere și pasaje pietonale supraterane sau subterane necesare pentru a face accesibile și a multiplica fluxurile de circulație și relațiile funcționale dintre zona gării și zonele situate de o parte și de alta a liniilor de cale ferată.

(3) Intervențiile specifice în zona liniilor de cale ferată pentru executarea de legături/pasaje de legătură au la bază avizul tehnic de specialitate eliberat de administratorul infrastructurii, în condițiile legii.

(4) Pe amplasamentul proiectului se pot reabilita, moderniza, înființa, extinde autogări sau alte amenajări specifice destinate transportului multimodal.

(5) Pe amplasamentul proiectelor din zona autogărilor și gărilor se derulează următoarele categorii de intervenții:

a) reabilitarea, modernizarea, extinderea, înființarea spațiului public din jurul gărilor și de reconversie funcțională a imobilelor degradate, parțial utilizate sau neutilizate pentru ca zona gărilor feroviare să devină centru de interes de utilitate publică pentru transportul public în comun de călători;

b) reabilitarea, modernizarea, înființarea, extinderea cadrului destinat spațiilor gărilor - subteran, suprateran, multietajat, precum și pentru operaționalizarea unui sistem de transport multimodal sub forma unui hub de transport, incluzând și parcări multietajate sau subterane destinate călătorilor, riveranilor sau celor care lucrează în birourile, serviciile din zona autogării sau gării. În zona cadrului destinat gărilor se pot reabilita, moderniza, înființa, extinde autogări sau alte amenajări specifice destinate transportului multimodal. În situația în care, pentru amenajările de tip parcări, autogări și alte amenajări asemenea se percep taxe, tarife sau orice alte forme de venit, se vor respecta prevederile legale pentru calculul valorii sprijinului acordat prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

c) reabilitarea, modernizarea, extinderea, relocarea, înființarea spațiului public și a infrastructurilor edilitare, instalații de suprafață și subterane: înlocuiri, extinderi, modernizări, modificări de trasee de utilități edilitare, pavaje, căi de rulare, amenajări urbane diverse;

d) demolarea, modernizarea, extinderea, reconstrucția de clădiri anexe ale autogărilor și gărilor feroviare pentru instituții publice, locuințe sociale, birouri, funcțiuni comerciale, cu respectarea regulilor de ajutor de stat, conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

e) reabilitarea și modernizarea de fațade clădiri. Pentru clădirile proprietate privată din zona gărilor trebuie obținut dreptul de acces sau folosință din partea proprietarilor și să fie respectate regulile de ajutor de stat conform legislației în vigoare, conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

f) achiziționarea de mobilier urban nou, montarea de sisteme de iluminat public și ambiental eficient energetic și inteligent, montarea de sisteme de supraveghere. Mobilierul urban existent poate face obiectul lucrărilor de modernizarea sau reabilitare și a altor operațiuni specifice dacă prin documentația tehnico-economică se prevede astfel;

g) realizarea de indicatoare și alte panouri de informare, semnalizare și orientare urbană, inclusiv sisteme destinate persoanelor cu deficiență de auz și vedere, sisteme de monitorizare;

h) modificarea traseelor mijloacelor de transport în comun pentru a fi conectate direct cu celelalte mijloace de transport din cadrul gărilor: tren, metrou unde este cazul, modernizarea căilor de rulare pentru tramvaie, troleibuze, autobuze și a stațiilor de transport în comun, amenajarea de stații și amplasarea de sisteme electronice inteligente de informare în fiecare stație, inclusiv sisteme destinate persoanelor cu deficiență de auz și vedere;

i) reabilitarea și reconfigurarea profilului străzilor și piețelor din vecinătatea gărilor și crearea de piste pentru biciclete, de alergare și extinderea spațiilor pietonale; rastele de parcare a bicicletelor în spațiile publice aferente gărilor și alte amenajări specifice;

j) amenajări peisagistice, crearea, modernizarea, extinderea de parcuri, spații verzi și aliniamente plantate;

k) realizarea de structuri de acces pietonal în zonele cu mai multe moduri de transport, inclusiv pasaje supraterane sau subterane, ascensoare și alte amenajări specifice, inclusiv pentru persoane cu mobilitate redusă sau nevăzători;

l) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.9** (1) Amplasamentul proiectelor aferent falezelor, malurilor și insulele râurilor, fluviului și lacurilor din interiorul localităților urbane, prevăzute de art.4, alin.(2), lit. e), cuprinde falezele, malurile, insulele și albiile râurilor, spațiile verzi pentru protecția cursurilor de apă și lacurilor, dar și amenajările existente, inclusiv amenajări hidrotehnice, de agrement și sportive, pontoane și alte amenajări specifice, piețele și spațiile publice, precum și arterele de circulație situate de-a lungul acestora.

(2) Se acceptă intervenții în zone tampon maxim 100m, în zonele în care există evidente conexiuni funcționale sau de circulație între zona râurilor/lacurilor și zonele publice urbane, piețe publice, grădini și parcuri publice, zone de servicii și agrement și altele asemenea.

(3) Intervențiile specifice în zona falezelor, malurilor și insulele râurilor, fluviului și lacurilor din interiorul localităților urbane au la bază avizul tehnic de specialitate eliberat de administratorul infrastructurii, în condițiile legii.

(4) Pe amplasamentul proiectelor aferente falezelor, malurilor și insulelor râurilor, fluviului și lacurilor din interiorul localităților urbane se derulează următoarele categorii de intervenții:

a) executarea de lucrări hidrotehnice de regularizare a cursurilor râurilor și de amenajare a malurilor râurilor și lacurilor în sectorul urban;

b) executarea unor lucrări de demolare a dalelor și casetelor în care unele segmente de râuri au fost canalizate, respectiv de consolidare și amenajare a malurilor și a albiei în scop recreativ, de agrement sau turistic;

c) executarea unor lucrări de amenajări ale spațiului public și modificări ale circulației rutiere existente pentru a fluidiza accesul către frontul de apă al râurilor și lacurilor în sectorul urban;

d) achiziționarea/dotarea cu mobilier urban adecvat, sisteme de iluminat public și ambiental modern eficient energetic și inteligent, montarea de indicatoare și alte elemente de semnalizare și orientare urbană, sisteme de monitorizare și sisteme adecvate pentru persoanele cu deficiență de auz și vedere;

e) construirea/amenajarea/extinderea/reabilitarea unei zone de promenadă pietonală, puncte de belvedere și spații destinate recreerii, dar și activităților comerciale, precum cafenele, restaurante și altele asemenea. Pentru zonele de activități comerciale amenajate se vor respecta regulile de ajutor de stat conform legislației în vigoare, conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

f) amenajarea de plaje turistice, montarea de instalații publice pentru sporturi nautice, debarcadere;

g) amenajarea de plaje urbane, terenuri de sport, piste de biciclete, pentru alergare, instalații și amenajări cu rol de recreere și educațional și alte activități;

h) amenajări peisagistice, crearea de parcuri tematice, modernizarea sau extinderea de parcuri și spații verzi, aliniamente plantate pe malul râurilor sau al lacurilor în sectorul urban;

i) amenajări de spații de parcare și comerț destinat utilizatorilor parcurilor și malurilor râurilor sau al lacurilor în sectorul urban, cu respectarea regulilor de calcul ale valorii granturilor și/sau după caz a regulilor de ajutor de stat conform legislației în vigoare, conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

j) realizarea/amenajarea, reabilitarea, extinderea circuitelor pietonale și pistelor pentru biciclete și trotinete și altele asemenea;

k) amenajarea de plantații și amenajări cu rol de protecție eoliană sau de reducere a eroziunii fluviale și a transportului sedimentelor precum și alte amenajări similare;

l) realizarea de structuri de acces pietonal specifice pentru a îmbunătăți accesul pietonilor la falezelor râurilor, fluviului, lacurilor din interiorul localităților urbane;

m) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.10** (1) Amplasamentul proiectului aferent unor halde de steril și depozite de deșeuri închise de pe raza localităților urbane, prevăzute de art.4, alin.(2), lit. f), cuprinde haldele de steril și depozitele de deșeuri închise, precum și zonele tampon de maxim 150m din imediata vecinătate și care au relații funcționale cu acestea.

(2) Delimitarea se face pe limite morfologice și parcelare ale haldei de steril/depozitului de deșeuri închis, incluzând și zone tampon de maxim 100m pentru a crea conexiunile ecologice, peisagistice, funcționale sau de circulație dintre acestea și zonele vecine.

(3) Pe amplasamentul proiectelor delimitate de haldele de steril și depozitele de deșeuri închise de pe raza localităților urbane se derulează următoarele categorii de intervenții:

a) lucrări tehnice de stabilizare și decontaminare a siturilor, de tasare și amenajare a zonelor de acces și vecinătate;

b) lucrări de modelare și acoperire în vederea amenajării lor;

c) amenajarea de parcuri tematice de tip: velo și ciclism, montain bike, carting și altele asemenea, piste de alergare și cățărat, instalații și amenajări cu rol de recreere și educațional și alte amenajări specifice;

1. amenajări peisagistice, spații verzi și aliniamente plantate;

e) amenajarea de terenuri de sport și spații de parcare destinate utilizatorilor parcurilor din zonele amenajate. Amenajările de locuri de parcare proprietate publică pentru care sunt stabilite taxe, tarife sau orice alte forme de venit trebuie să respecte prevederile legale în domeniul ajutorului de stat sau, după caz, să se stabilească valoarea grantului acordat din fonduri externe nerambursabile prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

f) achiziționarea și dotarea cu mobilier urban adecvat, realizarea unui sistem de iluminat public și ambiental eficient energetic și inteligent, montarea de indicatoare și alte elemente de semnalizare și orientare urbană, sisteme de monitorizare și sisteme adecvate pentru persoanele cu deficiență de auz și vedere;

g) construirea, amenajarea unei promenade pietonale, puncte de belvedere și spații destinate cafenelelor și restaurantelor. Amenajările cu funcțiuni comerciale vor trebui să respecte prevederile legale în domeniul ajutorului de stat sau, după caz, să aibă determinată valoarea grantului prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

h) amenajarea de terenuri de sport, piste de biciclete, de alergat și cățărat, instalații și amenajări cu rol de recreere și educațional și alte amenajări specifice;

i) amenajarea de centuri verzi și plantații cu rol de protecție eoliană, împotriva alunecărilor de teren sau de reducere a eroziunii și alte amenajări;

j) realizarea de structuri de acces pietonal specifice pentru a îmbunătăți accesul pietonilor către amenajările rezultate în urma intervențiilor;

k) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.11** (1) Amplasamentul proiectului, din zone rezidențiale periferice, zonele de blocuri degradate și așezări informale de pe raza localităților urbane, prevăzute de art.4, alin.(2), lit. g), cuprinde zonele rezidențiale periferice destructurate dezvoltate incoerent și fragmentat pe zone parcelar agricole, respectiv, zone cu așezări informale.

(2) Delimitarea amplasamentului proiectului în care se preconizează operațiuni de regenerare urbană de acest tip, inclusiv pentru reconfigurarea parcelelor în vederea dezvoltării urbanistice durabile a terenurilor agricole, pentru amenajarea de noi spații verzi sau pentru reconfigurarea urbanistică a așezărilor informale se face pe limite cadastrale și cuprinde zone omogene din punct de vedere funcțional, care necesită implementarea unor operațiuni integrate.

(3) Pe amplasamentul proiectelor delimitate de zonele rezidențiale periferice destructurate și de zonele de blocuri degradate și așezări informale de pe raza localităților urbane se derulează următoarele categorii de intervenții:

a) executarea de lucrări pentru reconfigurarea sistemului parcelar și al tramei stradale, cu rezervarea de terenuri pentru parcuri, instituții publice, centru de cartier, centru de educație, grădiniță, școală, centru medical și altele asemenea, inclusiv pentru amenajarea de locuințe sociale și alte amenajări de locuit specifice;

b) construirea, realizarea, amenajarea, reabilitarea infrastructurii edilitare necesare, mobilier urban, indicatoare și alte elemente de semnalizare și orientare urbană, sisteme de monitorizare și sisteme adecvate pentru persoanele cu deficiență de auz și vedere;

c) modificarea și extinderea traseelor mijloacelor de transport în comun, amenajare de stații și sisteme electronice inteligente de informare în fiecare stație;

d) reconfigurarea profilului străzilor și crearea de piste pentru biciclete și pentru alte mijloace de transport ecologice;

e) construcția de locuințe sociale și instituții de interes public, precum și alte construcții de această natură;

f) amenajări de parcuri și locuri de joacă pentru copii, inclusiv achiziția și dotarea cu echipamente specifice;

g) amenajări peisagistice, crearea, modernizarea, extinderea de parcuri și spații verzi, alte aliniamente plantate;

h) realizarea de structuri de acces pietonal specifice pentru a îmbunătăți accesul populației în zonele rezidențiale periferice destructurate și în zonele de blocuri degradate și așezări informale de pe raza localităților urbane;

i) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.12** (1) Amplasamentul proiectului, pentru zone industriale și militare dezafectate, prevăzute de art.4, alin.(2), lit. h), include situri industriale în ruină, culoare feroviare nefuncționale sau zone militare dezafectate în proprietatea publică a statului sau a unităților administrativ-teritoriale și care prezintă interes strategic pentru dezvoltarea locală.

(2) Pe amplasamentul proiectelor delimitate de zone industriale și militare dezafectate, zone cu infrastructuri majore dezafectate de tipul căilor ferate, funicularelor sau altor infrastructuri de transport dezafectate, zone militare dezafectate de pe raza localităților urbane, se derulează următoarele categorii de intervenții:

a) reconfigurarea sistemului parcelar și al tramei stradale, cu rezervarea de terenuri pentru parcuri, instituții publice, centru de cartier, de educație sau medicale, locuințe sociale;

b) realizarea infrastructurii edilitare necesare, mobilier urban, indicatoare și alte elemente de semnalizare și orientare urbană, sisteme de monitorizare și sisteme adecvate pentru persoanele cu deficiență de auz și vedere;

c) reutilizarea, inclusiv demolarea infrastructurilor majore dezafectate de tipul căilor ferate, funicularelor sau altor infrastructuri dezafectate, curățarea și amenajarea terenurilor, asigurarea utilităților;

d) demolarea, modernizarea, extinderea, reconstrucția de clădiri cu funcțiuni administrative, culturale, de educație, medicale și alte funcțiuni publice;

e) reconversia funcțională, modernizare, amenajarea imobilelor degradate, parțial utilizate sau neutilizate pentru instituții publice, locuințe sociale și alte amenajări pentru utilitate publică; amenajări pentru activități sportive, de agrement și de recreere;

f) construcția de locuințe sociale și instituții de interes public, precum și a altor edificii de utilitate publică;

g) renovarea, și întreprinderea de măsuri de punere în siguranță a monumentelor istorice, valorificarea clădirilor de patrimoniu istoric și cultural, prin măsuri de activare a utilizării a monumentelor istorice;

h) modificarea și extinderea traseelor mijloacelor de transport în comun, amenajarea de stații și sisteme electronice inteligente de informare în fiecare stație.

i) reconfigurarea profilului străzilor și crearea de piste pentru biciclete precum și pentru alte mijloace de transport ecologice;

j) amenajarea de parcuri, locuri de joacă pentru copii, inclusiv dotarea și achiziționarea de echipamente de joacă pe grupe de vârstă și echipamente sportive;

k) amenajări peisagistice precum: spații verzi și componente naturale, crearea, modernizarea, extinderea de parcuri, scuaruri, aliniamente plantate și alte categorii de spații verzi;

l) realizarea de structuri de acces pietonal specifice pentru a îmbunătăți accesul populației în zonele delimitate de situri industriale dezafectate, zonele cu infrastructuri majore dezafectate, zonele militare dezafectate de pe raza localităților urbane;

m) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.13** (1) Amplasamentul proiectului, aferent grădinilor și parcurilor publice urbane, parcurilor dendrologice, grădinilor botanice, prevăzute de art.4, alin.(2), lit. i), corespunde limitelor de proprietate în cazul grădinilor și parcurilor publice, parcurilor dendrologice și grădinilor publice.

(2) Pentru proiectele de regenerare urbană prin care se propune amenajarea de noi parcuri, scuaruri, grădini publice urbane, păduri de agreement, spații verzi pentru protecția cursurilor de apă și lacurilor sau culoare de protecție a infrastructurii tehnico-edilitare, amplasamentul proiectului se face pe limite cadastrale și cu respectarea prevederilor legale privind elaborarea sau actualizarea documentațiilor de urbanism, care cuprinde inclusiv reglementări asupra acestora.

(3) O grădină urbană care face obiectul unui proiect de regenerare urbană trebuie să aibă în componență elemente din următoarea structură:

a) componentă peisagistică, sistematizare verticală, artere și alei de circulație, parter verde cu sau fără borduri florale în debleu, cursuri de apă, grote, rocării, îndiguiri și pereuri și alte amenajări asemenea;

b) compoziție vegetală formată din arbori și arbuști solitari, grupuri de arbori și arbuști, masive de arbori și arbuști, aliniamente de arbori, garduri vii, ziduri verzi, peluze, platbande, pete, borduri florale;

c) componente arhitecturale formate din mobilier, sisteme de iluminat public ecologic și inteligent, debarcadere, inclusiv dotări, sere și alte asemenea, monumente de for public, îngrădiri, vase și jardiniere,  poduri, varii și diverse decorațiuni și ruine false, fântâni arteziene și altele asemenea;

(4) Pe amplasamentul proiectelor reprezentate de grădini și parcuri publice urbane, parcuri dendrologice, grădini botanice se derulează următoarele tipuri de intervenții:

a) realizarea de grădini și parcuri publice, precum și amenajarea lor cu elementele prevăzute la alin.(3);

b) reabilitarea fondului vegetal prin înlocuirea și completarea arborilor și plantelor degradate, bolnave, dispărute;

c) reabilitarea componentelor peisagistice, vegetale și arhitecturale din grădinile botanice și parcurile dendrologice;

d) amenajarea, renovarea și modernizarea de alei pietonale, mobilier urban, amenajări pentru sport, joc și odihnă, construcții pentru expoziții și activități culturale, construcții ușoare cu caracter provizoriu pentru activități de comerț și alimentație publică, grupuri sanitare, spații pentru întreținere. Funcțiile comerciale trebuie realizate cu respectarea regulilor de ajutor de stat sau, după caz, prin calculul valorii sprijinului acordat din fonduri externe nerambursabile prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

e) reabilitarea mobilierului urban degradat prin operațiuni specifice de curățare și revopsire, repararea gardurilor, a stâlpilor și lămpilor de iluminat public;

f) achiziția și dotarea cu mobilier urban adecvat, realizarea unui sistem de iluminat public și ambiental eficient energetic și inteligent, montarea de sisteme de iluminat destinate punerii în valoare a vegetației, a statuilor și a altor componente cu valoare peisagistică și arhitecturală, montarea de sisteme de supraveghere, sisteme adecvate pentru persoanele cu deficiență de auz și vedere;

g) panouri indicatoare și alte elemente de orientare;

h) realizarea de structuri de acces pietonal specifice;

i) realizarea de sisteme ecologice de colectare a deșeurilor menajere și de colectare selectivă a materialelor reciclabile.

**Art.14** (1) Amplasamentul proiectului, specific piețelor agroalimentare urbane prevăzute de art.4, alin.(2), lit. j), cuprinde zona piețelor agroalimentare ale localităților în care se desfășoară activități de desfacere a produselor agroalimentare și/sau activități de alimentație publică, activități comerciale, precum și alte activități de această natură și zonele din imediata vecinătate a acestora.

(2) Se acceptă intervenții în zone tampon de maxim 100m cuprinse între zonele cu funcțiuni mixte delimitate și zonele monofuncționale dominante cum sunt: locuire, circulație, servicii și altele asemenea.

(4) În perimetrele delimitate ale piețelor agroalimentare ale localităților urbane se derulează următoarele categorii de intervenții:

a) reabilitarea, modernizarea, extinderea, construirea spațiilor de desfacere a produselor din cadrul pieței agroalimentare urbane, inclusiv dotările interioare ale pieței, echipamentele pentru situații de urgență și a infrastructurilor edilitare, instalații de suprafață și subterane: înlocuiri, extinderi, modernizări, modificări, relocări de trasee de rețele de apă, canalizare, electricitate, pavaje, spații verzi, căi de rulare, amenajări urbane;

b) modernizarea și reconfigurarea piețelor agroalimentare urbane și a profilului străzilor care delimitează spațiul aferent acestora;

c) reabilitarea pavajelor vechi prin reutilizarea pietrei cubice existente cu valoare estetică și de patrimoniu în defavoarea pavelelor noi, adoptarea de soluții urbanistice adecvate. Montarea de pavele noi numai acolo unde piatra cubică veche nu mai poate fi reutilizată sau în cazul în care prin documentațiile tehnico-economice se prevede altfel;

d) reabilitarea mobilierului urban degradat prin operațiuni specifice de curățare și revopsire, repararea împrejmuirilor, a stâlpilor și a lămpilor de iluminat public cu valoare istorică, a indicatoarelor și a plăcuțelor cu nume de străzi și altele asemenea din zona piețelor agroalimentare;

e) montarea de mobilier urban adecvat, realizarea unui sistem de iluminat public și ambiental eficient energetic și inteligent, montarea de indicatoare și alte elemente de semnalizare și orientare urbană, sisteme de monitorizare și sisteme adecvate pentru persoanele cu deficiență de auz și vedere, precum și alte dotări cu mobilier urban modern;

f) demolarea, modernizarea, extinderea, reabilitarea de clădiri destinate instituțiilor publice, sau structurilor de promovare a dialogului și participării publice a cetățenilor, centre de cultură, de informare și altele asemenea;

g) extinderea, modificarea traseelor mijloacelor de transport în comun pentru a deservi zonele piețelor publice, pe noi trasee sau în zone amenajate, pietonale și modernizarea căilor de rulare a tramvaielor și troleibuzelor și a stațiilor de transport în comun, amenajarea de stații și montarea de sisteme electronice inteligente de informare în fiecare stație;

h) realizarea de rastele de parcare a bicicletelor în spațiile publice, în vecinătatea piețelor publice, precum și în locațiile prevăzute în perimetrele de intervenție;

i) realizarea de parcări temporare destinate transferului mărfurilor și sisteme de parcare multietajată din structuri metalice sau parcări subterane cu respectarea documentațiilor de urbanism și a regulilor de calcul a intensității grantului prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015;

j) amenajări peisagistice, crearea, modernizarea, extinderea de terase verzi, parcuri și spații verzi, aliniamente plantate potrivit documentațiilor tehnico-economice aprobate conform legii;

k) realizarea de sisteme de întreținere a spațiilor verzi și a vegetației naturale în zonele adiacente piețelor agroalimentare urbane;

l) realizarea de structuri de acces pietonal în zonele cu multiple tipuri de transport, realizarea de pasaje supraterane sau subterane, ascensoare și alte echipamente specifice, inclusiv pentru persoane cu mobilitate redusă sau cu deficiențe de vedere;

m) realizarea de sisteme ecologice de colectare a deșeurilor vegetale și menajere și de colectare selectivă a materialelor reciclabile.

(5) Infrastructurile și terenurile care fac obiectul proiectelor de regenerare urbană care privesc piețele agroalimentare urbane trebuie să fie proprietatea publică a unităților administrativ-teritoriale și pot fi administrate, dacă este cazul, de către operatori selectați prin proceduri legale.

(6) La alocarea de fonduri externe nerambursabile pentru proiectele de regenerare urbană care privesc piețele agroalimentare urbane se vor avea în vedere prevederile legale privind calculul valorii granturilor prin aplicarea metodei funding-gap sau, după caz, a regulilor de ajutor de stat conform legii prevăzute de Ordonanța de urgență a Guvernului nr. 77/2014, aprobată cu modificări și completări prin Legea nr. 20/2015.

**Art.15.** (1) Beneficiarii pot propune în cadrul proiectelor de regenerare urbană cu finanțare din fonduri externe nerambursabile prevăzute la art. 5-14, în limita valorii eligibile ale proiectelor, una sau mai multe tipuri de activități de natura celor prevăzute în prezenta ordonanță de urgență.

(2) Documentele privind dovada dreptului de proprietate, reglementarea dreptului de acces / folosință asupra imobilelor din amplasamentul proiectului de regenerare urbană prevăzute la art. 5-14 sunt în sarcina exclusivă a beneficiarilor.

**PRIM MINISTRU**

**LUDOVIC ORBAN**